钦定古今图书集成/明伦汇编/官常典/第733卷 > 洪世安
## 钦定古今图书集成/明伦汇编/官常典/第733卷 > 洪世安

按《临海县志》：“世安，字用之。至正十三年，方国珍陷台
州，世安率乡勇阻守三江。贼猝至，寡不敌众，世安乃
夜缚田中粟谷万馀，各插火炬，贼以为兵，众惧遁，世
安率众追斩十馀里。后贼诇知，悉众来攻，遂被执。临
死骂不绝口。太祖遣朱亮祖平国珍，至台，访世安忠
义，欲官其子檥百户，辞不受，遂世免其徭。”

===董旭===按《绍兴府志》：“旭，字太初，新昌人，公健之后也。少负英
气，博通群书，与迈里古思最友善。古思欲兴师讨方
国珍，台臣怒其不禀命，杀之。旭作诗伤悼，辞极哀楚。
已而国珍据台庆，欲罗致幕下，旭拒不受，乃作诗以
示意。国珍复强之，终不屈，遂遇害。”